CELEX: 52012PC0721
Language: hu
Date: 2012-12-03
Title: Javaslat AZ EURÓPAI PARLAMENT ÉS A TANÁCS IRÁNYELVE a közszektorbeli szervezetek webhelyeinek akadálymentesítéséről

|
			
		
		
		52012PC0721
		
			Javaslat AZ EURÓPAI PARLAMENT ÉS A TANÁCS IRÁNYELVE a közszektorbeli szervezetek webhelyeinek akadálymentesítéséről /* COM/2012/0721 final - 2012/0340 (COD) */
			
				
		
		
			
			   	INDOKOLÁS
1.           A JAVASLAT HÁTTERE
Ez az indokolás
további részletekkel szolgál a közszektorbeli szervezetek webhelyeinek
akadálymentesítésére vonatkozó tagállami törvényi, rendeleti és közigazgatási
rendelkezések közelítésére irányuló új irányelvjavaslatról. 
Az irányelv
támogatja a tagállamok web-akadálymentesítésre vonatkozó nemzeti kötelezettségvállalásainak,
valamint a fogyatékossággal élő személyek jogairól szóló ENSZ-egyezmény
értelmében tett kötelezettségvállalásainak megvalósítását a közszektorbeli
szervezetek webhelyei vonatkozásában.
A
web-akadálymentesítés a webhelyek készítése közben betartandó olyan elvekre és
módszerekre vonatkozik, amelyek célja, hogy az ilyen webhelyek tartalmát
valamennyi felhasználó, és különösen a fogyatékossággal élő személyek[1] számára hozzáférhetővé tegyék. 
1.1.        A javaslat célkitűzései és
háttere 
2009-ben a
webfejlesztési piacot az Unió 27 tagállamában működő mintegy 175 000
vállalkozás alkotta. A piac mintegy 1 millió főt foglalkoztatott és
144 milliárd EUR forgalmat ért el.[2]
A
web-akadálymentesítéssel kapcsolatos termékek és szolgáltatások uniós piacának
becsült értéke 2 milliárd EUR. Ez jelentősen növekedhetne,
tekintettel arra, hogy a webhelyek kevesebb mint 10%-a akadálymentes. A
funkcióképességükben korlátozott és a fogyatékossággal élő polgárok száma (az
Unió munkaképes korú népességének 15%-a vagy 80 millió fő) jelentősen
növekedhet, mivel az Unió népessége elöregedik. 
A web-akadálymentesítés kiemelt fontosságú a
közszektorbeli szervezetek számára a minél szélesebb nyilvánosság elérése és
közfeladataik ellátása érdekében. A elektronikus kormányzati szolgáltatást
nyújtó webhelyek száma (az Unióban hozzávetőleg 380 500) és a közszektor
webhelyeinek száma (az Unióban több mint 761 000) gyorsan növekszik. A
tagállamok többsége már fogadott el web-akadálymentesítésre vonatkozó
jogszabályt, vagy hozott más ilyen intézkedést. E jogszabályok és intézkedések
között azonban jelentős különbségek vannak. 
A web-akadálymentesítésre vonatkozó
összehangolatlan nemzeti megközelítés akadályokat teremt a belső piacon. A több
tagállamban működő szolgáltatók további termelési költségekkel szembesülnek. A
versenyt, a versenyképességet és a gazdasági növekedést az gátolja, hogy a
vállalkozások, különösen a kkv-k az ismeretek és a kapacitás hiánya miatt nem
tudnak megbirkózni a számos előírással és eljárással. 
A nemzeti
hatóságok és üzleti szereplők bizonytalanságokkal szembesülnek a több
tagállamot érintő potenciális szolgáltatásokkal kapcsolatos
„web-akadálymentesítési” előírások kiválasztásában, valamint a
web-akadálymentesítésre vonatkozó legmegfelelőbb szakpolitikai keret
tekintetében.
A nemzeti
intézkedéseknek a közszektor vonatkozásában történő uniós szintű harmonizációja
a javaslat szerint szükséges feltétele a web-akadálymentesítés piacát jellemző
szétaprózódottság és bizonytalanság felszámolásának. 
Ez az irányelv a közszektorbeli szervezetek
webhelyeire vonatkozik, mivel ezek a webhelyek a polgárok számára létfontosságú
tájékoztatást és szolgáltatásokat nyújtanak, valamint a közkiadások maguk is
biztonságos és kiterjedt piacot teremtenek a webfejlesztők számára. 
Felmértük az előírások teljesítése kapcsán a
közszervekre háruló költségeket. Megállapítottuk, hogy a várható hasznok
nagyobbak, mint ezek a költségek.
Mivel a webfejlesztőket a méretgazdaságosság
megvalósítására ösztönzik, ez az intézkedés nagymértékű továbbgyűrűző hatást
fog eredményezni, elsőként valamennyi további közszektorbeli webhely esetében. 
A harmonizáció javítani fogja a piaci
feltételeket, munkahelyeket teremt, csökkenti a web-akadálymentesítés
költségeit és több akadálymentes webhelyet biztosít: ez mindhárom érintett fél
– a kormányok, a vállalkozások és a polgárok – számára előnyös.
1.2.        Műszaki háttér
Az érdekeltek
jelenleg világszerte széles körűen alkalmazzák a World Wide Web Konzorcium
(W3C) által kiadott Web-akadálymentesítési Útmutató 2.0 verziójában (WCAG 2.0)
foglalt feltétel- és követelményrendszert az AA megfelelőségi szint
teljesítéséhez.[3]
A Bizottság
által M/376. szám alatt a CEN, a CENELEC és az ETSI európai szabványügyi
szervezetnek adott megbízás keretében folyamatban van egy, a WCAG 2.0-val (az
AA szint használatát és a kapcsolódó megfelelőségértékelési módszereket is
ideértve) összhangban lévő web-akadálymentesítési követelményeket tartalmazó
európai szabvány kidolgozása. Az ezen irányelvben megállapított
web-akadálymentesítési követelményeknek való megfelelés vélelmezését megalapozó
harmonizált szabványt e munka eredményeire indokolt alapozni.
A Nemzetközi Szabványügyi Szervezet és a
Nemzetközi Elektrotechnikai Bizottság (IEC) elfogadta a
web-akadálymentesítéssel foglalkozó ISO/IEC 40500:2012 nemzetközi szabványt.[4] Az ISO/IEC 40500:2012 pontosan
megegyezik az eredeti WCAG 2.0-val.
1.3.        Szakpolitikai háttér
Európai szinten a web-akadálymentesítésre
számos szakpolitikai kezdeményezés irányul: az európai fogyatékosságügyi
stratégia 2010–2020 (IKT-hozzáférhetőség), a 2011 és 2015 közötti időszakra
szóló európai elektronikus kormányzati cselekvési terv (inkluzív és
akadálymentes elektronikus kormányzati szolgáltatások), az európai digitális
menetrend (a Bizottság javasolja, hogy a közszektorbeli szervezetek weboldalai
2015-re teljes mértékben hozzáférhetőek legyenek), miközben az uniós
finanszírozási programok (hetedik keretprogram, versenyképességi és innovációs
keretprogram) pedig támogatják a web-akadálymentesítés technológiai megoldásaira
irányuló kutatást és fejlesztést. A web-akadálymentesítést a közbeszerzési
irányelvek felülvizsgálata is elő fogja mozdítani.
1.4.        Összhang az Unió egyéb
szakpolitikáival és célkitűzéseivel
A fogyatékossággal élő személyek jogairól
szóló ENSZ-egyezmény[5]
9. cikke kötelezi a tagállamokat és az Uniót, hogy megfelelő
intézkedéseket tegyenek arra, hogy másokkal azonos alapon biztosítsák a
fogyatékossággal élő személyek számára többek között az információs és
kommunikációs technológiákhoz, például az internethez való hozzáférést. Ez az
irányelv biztosítani fogja az M/376. számú bizottsági megbízás[6] eredményei alapján
kidolgozandó, az internet-hozzáférésre vonatkozó harmonizált szabvány hatékony
alkalmazását. 
Az alábbi
javaslat csupán azokra a webhelyen keresztül nyújtott internetes
szolgáltatásokra terjed ki, amelyeket közszektorbeli szervezetek nyújtanak.
A javaslat
összhangban van a jelenleg előkészítés alatt álló európai akadálymentesítési
intézkedéscsomaggal,[7]
amely az áruk és szolgáltatások, többek között az IKT akadálymentes
hozzáférhetőségére irányul. Az európai akadálymentesítési intézkedéscsomag – függően
a jelenleg folyamatban lévő hatásvizsgálat megállapításaitól – a magánszektorra
összpontosítva elő fogja segíteni az európai digitális menetrendben a teljes
webes akadálymentesítésre vállalt kötelezettség megvalósítását, mivel
biztosítja a polgárok számára az alapszolgáltatásokat nyújtó szolgáltatók
magánszektorbeli webhelyeinek akadálymentességét. Ezek a webhelyek
tájékoztatást nyújtanak, illetve interakciót tesznek lehetővé például
szerződéskötés, foglalás, számlázás és fizetés, valamint segítségnyújtás
igénybevétele céljából.
2.           KONZULTÁCIÓ AZ ÉRDEKELTEKKEL;
HATÁSVIZSGÁLAT
2.1.        Konzultáció az érdekeltekkel
A problémák és igények azonosítására számos, a
tagállamokat, az ágazatot és a polgári társadalmat megszólító nyilvános
konzultációkat tartottak és vizsgálatokat végeztek:
–                        
„Monitoring eAccessibility” (Az elektronikus
hozzáférhetőség nyomon követése), teljesítményértékelési vizsgálat 2010–2011,[8]
–                        
az „Economic Assessment for Improving
e-Accessibility Services and Products” (Az elektronikus akadálymentesítéssel
kapcsolatos szolgáltatások és termékek gazdasági értékelése) elnevezésű
vizsgálat;[9]
a web-akadálymentesítésről szóló műhelytalálkozók (2008),[10] 
–                        
„Az Ön hangja”, a Bizottság interaktív internetes
platformján folytatott nyilvános konzultációk (2008),[11] 
–                        
a „Web-accessibility in European countries”
(Web-akadálymentesítés az európai országokban) című felmérés,[12] 
–                        
a „Measuring Progress of eAccessibility in Europe”
(Az európai elektronikus hozzáférhetőség terén elért haladás mérése) című
teljesítményértékelési vizsgálat (2006–2008),[13]
–                        
a tagállamok digitális társadalmi befogadásért és
inkluzív kommunikációért[14]
felelős szakértői csoportjai,
–                        
közvetlen konzultációk és ülések a legfőbb civil
szervezetekkel, például az Európai Fogyatékosügyi Fórummal és a Vakok Európai
Szövetségével, az AGE platformmal (az idősek európai platformja) és az ANEC-kel
(Európai Szövetség a Fogyasztók Szabványosításban Való Képviseletének
Összehangolására), valamint a szoftverágazatokkal és egy európai iparági
szövetséggel.[15]
2.2.        Hatásvizsgálat
Az Információs Társadalmi és Médiaügyi
Főigazgatóság vezetésével hatásvizsgálati irányítócsoportot hoztak létre,
amelyben a Bizottság szolgálatai és részlegei széles körűen képviseltették
magukat. A képviselt egységek többek között a Jogi Szolgálat, a Főtitkárság és
a Kommunikációs Főigazgatóság, a Gazdasági és Pénzügyi Főigazgatóság, a
Foglalkoztatás, a Szociális Ügyek és a Társadalmi Befogadás Főigazgatósága, a
Vállalkozáspolitikai és Ipari Főigazgatóság; az Eurostat, az Egészség- és
Fogyasztóügyi Főigazgatóság, az Informatikai Főigazgatóság, a Belső Piaci és
Szolgáltatási Főigazgatóság, valamint a Jogérvényesülési Főigazgatóság. Az
irányítócsoport feladata a jelenlegi javaslattal kapcsolatos különböző kérdések
és távlati célok elemzése és megvitatása volt.
A hatásvizsgálat végleges változata
tartalmazza a hatásvizsgálati testület ajánlásaira adott válaszokat. 
3.           A JAVASLAT JOGI ELEMEI
3.1.        Jogalap
Az Európai Unió működéséről szóló szerződés
(EUMSZ) 114. cikkének (1) bekezdése.
3.2.        A szubszidiaritás elve
Mivel a javaslatban tárgyalt kérdések nem
tartoznak az EU kizárólagos hatáskörébe, a szubszidiaritás elve érvényesül.
A javaslat célkitűzéseit a tagállamok a
következők miatt nem tudják kielégítően megvalósítani:
A javaslat olyan transznacionális
vonatkozásokat foglal magába, amelyek önálló tagállami intézkedések keretében
nem kezelhetők; Ahogy azt a vizsgálatok és a konzultációk is megerősítik, a
nemzeti szintű fellépések nem elegendőek a tagállami intézkedések közelítéséhez
és egy harmonizált megközelítés koordinált végrehajtásához;
A nemzeti megközelítések közötti eltérések
megterhelik és akadályozzák azokat a vállalatokat, amelyek több tagállamot
érintő interakciókat kívánnak fenntartani. Ez korlátozza a
web-akadálymentesítéshez kapcsolódó termékek és szolgáltatások érett fogyasztói
piaca kialakításának lehetőségeit, illetve gátolhatja a támogató technológiákat
használó polgárok mobilitását.
Harmonizált követelmények alkalmazásával,
valamint a bevált gyakorlati megoldások, az ismeretek és a technológiai
fejlődésre adott válaszok cseréjére irányuló együttműködési programban való
részvétellel hatékonyabb forrásfelhasználást lehetne megvalósítani.
3.3.        Az arányosság elve
Az arányosság elvét az biztosítja, hogy a
javaslat a webhelyek (típusainak) minimális jegyzékére korlátozódik, lehetővé
téve a tagállamok számára a jegyzék bővítését. 
Ezenfelül a végrehajtás olyan jelentős
paraméterei, mint például a megfelelőség ellenőrzését végző hatóság
kiválasztása, a tagállamok mérlegelési jogkörébe tartoznak.
3.4.        Javaslat
1. cikk – Tárgy és hatály
Az irányelv célja, hogy harmonizált
követelmények meghatározásával közelítse a közszektorbeli szervezetek
webhelyeinek akadálymentesítésére vonatkozó tagállami törvényi, rendeleti és
közigazgatási rendelkezéseket. 
A javaslat meghatározza azokat a műszaki
előírásokat, amelyek alkalmazásával a tagállamoknak akadálymentesíteniük kell a
közszektorbeli szervezetek adott típusú webhelyeinek (a továbbiakban „érintett
webhelyek”) tartalmát. A felsorolt típusú webhelyek olyan közszektorbeli
szervezetek által nyújtott tájékoztatást és szolgáltatásokat tartalmaznak,
amelyek elengedhetetlenek például a polgárok gazdasági és társadalmi
szerepvállalásához, valamint ahhoz, hogy az uniós polgárok élhessenek
jogaikkal. A jegyzéket a melléklet tartalmazza és a 2001. évi elektronikus
kormányzati teljesítményértékelésből származik.[16]
A tagállamok saját elhatározásuk szerint
bővíthetik a webhelytípusok e jegyzékét.
2. cikk – Fogalommeghatározások
Az irányelv pontosítja a webhelyekkel, a
szabványokkal és a közszektorbeli jogalanyokkal kapcsolatos szakkifejezéseket.
A webtartalommal és a felhasználói felülettel kapcsolatos terminológia hasonló
a World Wide Web Konzorciumnak (W3C) a web-akadálymentesítési kezdeményezésével
összefüggésben használt kifejezéseihez, és összhangban van az M/376. számú
megbízás alapján kidolgozott szabványtervezetben foglaltakkal. 
3. cikk – A web-akadálymentesítésre
vonatkozó követelmények 
A web-akadálymentesítésre vonatkozó
követelményeket két szempont alapján határozzák meg: 
–              
felhasználó-központúság,
–              
piacközpontúság és interoperabilitás.
Tekintettel arra, hogy a követelmények a
forradalmibb jellegű technológiai vagy társadalmi változások következtében
megváltozhatnak, a Bizottságot indokolt felhatalmazni arra, hogy az érintett
webhelyek akadálymentesítésének biztosításához szükséges harmonizált
követelmények további meghatározására adott esetben felhatalmazáson alapuló
jogi aktusokat fogadjon el.
A jelenlegi politikai kötelezettségvállalások
haladéktalan megvalósítása érdekében a fenti rendelkezéseket
2015. december 31-ig végre kell hajtani.
4. cikk – Harmonizált szabványok és a
megfelelés vélelmezése
Ez az irányelv összhangban van az európai
szabványosításról, a 89/686/EGK és a 93/15/EGK tanácsi irányelv, a 94/9/EK, a
94/25/EK, a 95/16/EK, a 97/23/EK, a 98/34/EK, a 2004/22/EK, a 2007/23/EK, a
2009/23/EK és a 2009/105/EK európai parlamenti és tanácsi irányelv
módosításáról, valamint a 87/95/EGK tanácsi határozat és az 1673/2006/EK
európai parlamenti és tanácsi határozat hatályon kívül helyezéséről szóló
1025/2012/EU európai parlamenti és tanácsi rendelettel, amely jogalapot
biztosít a Bizottság számára ahhoz, hogy felkérje az európai szabványügyi
szervezeteket olyan harmonizált szabványok kidolgozására, amelyek segítségével
az érdekeltek vélelmezhetik a megfelelést. Az e szabványokra vonatkozó
hivatkozásokat közzéteszik Az Európai Unió Hivatalos Lapjában, adott
esetben feltüntetve azokat a lehetőségeket, amelyeket e szabványok
alkalmazásakor figyelembe kell venni. 
Az irányelv egyik preambulumbekezdésében
megállapítja, hogy a World Wide Web Konzorcium (W3C) által kiadott
Web-akadálymentesítési Útmutató 2.0 verziójában (WCAG 2.0) meghatározott, AA
megfelelőségi szinthez szükséges teljesítési feltételeket és követelményeket
figyelembe kell venni az M/376. számú bizottsági megbízás eredményeként
elkészülő európai szabványban, valamint ezt követően az e munka eredményei
alapján kidolgozandó harmonizált szabványban. Ezek a technológiasemleges
előírások biztosítják a web-akadálymentesítésre vonatkozó követelmények
alapját.
5. cikk – Európai és nemzetközi szabványok,
a megfelelés vélelmezése
Arra az esetre, ha harmonizált szabványok nem
állnak rendelkezésre, az irányelv alternatív megoldást tartalmaz: ennek
értelmében az érintett webhelyek web-akadálymentesítési követelményeknek való
megfelelősége vélelmezhető, ha teljesítik azokat a vonatkozó európai
szabványokat vagy azok részeit, amelyeket a Bizottság felhatalmazáson alapuló
jogi aktus útján meghatározott. Az M/376. számú megbízás keretében folyamatban
van egy olyan európai szabvány kidolgozása, amely a web-akadálymentesítésre is
kiterjed.
Arra az esetre, ha ilyen európai szabvány nem
áll rendelkezésre, az irányelv alternatív megoldásként lehetővé teszi az
érintett webhelyek web-akadálymentesítési követelményeknek való
megfelelőségének vélelmezését abban az esetben, ha teljesítik az ISO/IEC
40500:2012 szabványnak az AA megfelelőségi szinthez tartozó teljesítési
feltételekre és követelményekre vonatkozó részeit.
6. cikk – További intézkedések
További intézkedések szükségesek a tudatosság
növeléséhez, együttműködési megállapodások létrehozásához és a piaci növekedés eléréséhez.
A tagállamokat a cikk felszólítja arra, hogy
segítsék a web-akadálymentesítésnek az érintett webhelyeken kívüli, de a
közszektorbeli szervezetek által fenntartott webhelyekre történő
kiterjesztését, mivel ez fel fogja gyorsítani a piaci növekedést és a
web-akadálymentesítés megvalósítását az uniós polgárok számára.
7. cikk – Jelentéstétel 
A webhelyek akadálymentességét az internetes
tartalom rendszeres frissítésére tekintettel folyamatosan ellenőrizni kell. A
tagállamoknak a Bizottság által az irányelvben meghatározott eljárással
összhangban kidolgozott módszertant alkalmazva nyomon kell követniük a
közszektorbeli szervezetek érintett webhelyeit. A
módszertant, amely a harmonizált szabvány eljárásait és műszaki értékelési
megközelítéseit fogja alkalmazni – amennyiben ezek elérhetők és megfelelők –,
közzé fogják tenni Az Európai Unió Hivatalos Lapjában.
A tagállamok a felelős hatóságok kijelölésekor
önállóan alakíthatják ki az ilyen ellenőrzések megfelelő mechanizmusait. 
A tagállamoknak e nyomon követések
eredményeiről évente jelentést kell készíteniük. A jelentésnek tartalmaznia
kell az érintett webhelytípusok jegyzékének lehetséges bővítését, valamint a 6. cikkben
szereplő bármely további meghozott intézkedést.
A tagállamok Bizottságnak szóló jelentéstételére
vonatkozó szabályokat az ebben az irányelvben szereplő eljárással összhangban
kell meghatározni.
8. cikk – A felhatalmazás gyakorlása
Az irányelv rendelkezik az EUMSZ
290. cikke szerinti felhatalmazáson alapuló jogi aktusok gyakorlásáról; ez
a cikk lehetővé teszi, hogy a jogalkotó felhatalmazást adjon a Bizottság
részére olyan általános hatályú nem jogalkotási aktusok elfogadására, amelyek a
jogalkotási aktusok egyes nem alapvető rendelkezéseit kiegészítik, illetve
módosítják. Ezt az eljárást javasoljuk alkalmazni a web-akadálymentesítésre
vonatkozóan az irányelv 3. cikkében meghatározott követelmények további
pontosítására, valamint annak az európai szabványnak vagy részeinek a meghatározására,
amelynek alapján vélelmezhető, hogy a benne vagy bennük található előírásokat
kielégítő érintett webhelyek teljesítik a web-akadálymentesítési
követelményeket. 
9. cikk – Bizottság
A 182/2011/EU rendeletben foglaltaknak
megfelelően a Bizottságot egy bizottság segíti. Hivatkozni kell az irányelv
cikkei értelmében megkülönböztető jelleggel alkalmazandó tanácsadó bizottsági,
illetve vizsgálóbizottsági eljárásra.
10. cikk – Átültetés
Az irányelv értelmében az ezen irányelvnek
való megfelelést biztosító törvényi, rendeleti és közigazgatási rendelkezések
hatálybalépésének dátuma legkésőbb 2014. június 30.
11. cikk – Felülvizsgálat
Az irányelv hatálybalépését követően három
éven belül felül kell vizsgálni az irányelv alkalmazását.
4.           KÖLTSÉGVETÉSI HATÁSOK
Nincsenek az uniós költségvetést érintő
költségvetési vonzatok.
2012/0340 (COD)
Javaslat
AZ EURÓPAI PARLAMENT ÉS A TANÁCS
IRÁNYELVE
a közszektorbeli szervezetek webhelyeinek
akadálymentesítéséről
(EGT-vonatkozású szöveg) 
AZ EURÓPAI PARLAMENT ÉS AZ EURÓPAI
UNIÓ TANÁCSA,
tekintettel az Európai Unió működéséről szóló
szerződésre és különösen annak 114. cikke (1) bekezdésére,
tekintettel az Európai Bizottság javaslatára,
a jogalkotási aktus tervezetének a nemzeti
parlamentek számára való megküldését követően,
tekintettel az Európai Gazdasági és Szociális
Bizottság véleményére,[17]
tekintettel a Régiók Bizottsága véleményére,[18]
a rendes jogalkotási eljárás keretében,
mivel:
(1)       A digitális társadalom
irányába történő elmozdulás a tájékoztatáshoz és a szolgáltatásokhoz való
hozzáférés új módjait biztosítja a felhasználók számára. A tájékoztatást és a
szolgáltatásokat nyújtó szolgáltatók, például a közszektorbeli szervezetek
egyre növekvő mértékben támaszkodnak az internetre a lakosság számára
nélkülözhetetlen információk és szolgáltatások széles körének internetes előállításához,
gyűjtéséhez és rendelkezésre bocsátásához.
(2)       A web-akadálymentesítés a
webhelyek készítésekor betartandó olyan elvekre és módszerekre vonatkozik,
amelyek célja, hogy az ilyen webhelyek tartalmát valamennyi felhasználó,
különösen a funkcióképességükben korlátozott, többek között a fogyatékossággal
élő személyek számára hozzáférhetővé tegyék. A webhelyek tartalma magában
foglalja a szöveges és nem szöveges információkat, valamint az űrlapok
letöltését és a kétirányú interakciót, például a digitális űrlapok
feldolgozását, a hitelesítést és az olyan tranzakciókat, mint az ügykezelés és
a fizetések.
(3)       A 2011–2015. időszakra szóló
európai elektronikus kormányzati cselekvési terv[19] olyan elektronikus kormányzati
szolgáltatások kifejlesztésére irányuló intézkedésekre szólít fel, amelyek
biztosítják a társadalmi inklúziót és a hozzáférést.
(4)       „Az európai digitális
menetrend”[20]
című közleményében a Bizottság bejelentette, hogy a közszektorbeli szervezetek
weboldalainak teljes mértékben elérhetőnek kell lenniük 2015-ig.
(5)       A kutatási,
technológiafejlesztési és demonstrációs tevékenységekre vonatkozó keretprogram[21] és a versenyképességi és
innovációs keretprogram[22]
támogatja a hozzáférhetőségi problémák technológiai megoldásaira irányuló
kutatást és azok kifejlesztését.
(6)       A fogyatékossággal élő
személyek jogairól szóló ENSZ-egyezmény („ENSZ-egyezmény”) megerősítésével a
tagállamok többsége és az Unió az egyezmény megkötésekor kötelezettséget
vállalt arra, hogy „másokkal azonos alapon biztosítja a fogyatékossággal élő
személyek számára többek között az információs és kommunikációs technológiákhoz
való hozzáférést” és „megfelelő intézkedéseket hoz […] a fogyatékossággal élő
személyeknek az új információs és kommunikációs technológiákhoz és
rendszerekhez való hozzáférésének, beleértve az Internetet is, előmozdítására”.
(7)       Az Európai fogyatékosságügyi
stratégia 2010–2020[23]
az ENSZ-egyezményre épül és számos kiemelt területre, többek között a
web-akadálymentesítésre vonatkozó intézkedéseket tartalmaz, amelyek célja „a
termékekhez és szolgáltatásokhoz való hozzáférés biztosítása a fogyatékos
személyek számára, beleértve a közszolgáltatásokat és a segítő eszközöket.”
(8)       Az Európai Regionális
Fejlesztési Alapra, az Európai Szociális Alapra és a Kohéziós Alapra vonatkozó általános
rendelkezések megállapításáról szóló 1081/2006/EK tanácsi rendelet[24] az IKT akadálymentességére
vonatkozó rendelkezéseket is tartalmaz. Ugyanakkor nem tér ki részletesen a
web-akadálymentesítés sajátosságaira.
(9)       A web-akadálymentesítés
gyorsan növekvő piaca a gazdasági szereplők széles körét foglalja magában,
például a webhelyek készítéséhez, kezeléséhez és ellenőrzéséhez szükséges
webhelyek és szoftvereszközök fejlesztőit; a közvetítő eszközök, például az
internetböngészők és a hozzájuk kapcsolódó támogató technológiák fejlesztőit; a
tanúsítási szolgáltatásokat végző és a szolgáltatók képzésével foglalkozó
szereplőket. 
(10)     Számos tagállam fogadott el
intézkedéseket az akadálymentes webhelyek tervezésére vonatkozó, nemzetközileg
alkalmazott iránymutatások alapján, az ezekben szereplő útmutatás azonban
gyakran az említett iránymutatások különböző változataira vagy a megfelelés
különböző szintjeire hivatkozik, illetve nemzeti szinten eltérő műszaki
változatok bevezetésére került sor.
(11)     A web-akadálymentesítést
biztosító szolgáltatók között nagy számban találhatóak kis és
középvállalkozások (kkv-k). A szolgáltatók és különösen a kkv-k ellenérdekeltek
abban, hogy saját nemzeti piacaikon kívüli üzleti vállalkozásokba kezdjenek. A
web-akadálymentesítésre vonatkozó előírások és szabályozások különbözőségei
miatt e vállalkozások versenyképességét és növekedését gátolják azok a további
költségek, amelyeket viselniük kellene a web-akadálymentesítéssel kapcsolatos
több tagállamra kiterjedő termékek és szolgáltatások kifejlesztése és piaci
értékesítése során.
(12)     A korlátozott verseny miatt a
webhelyek, valamint a kapcsolódó termékek és szolgáltatások vásárlóinak a
szolgáltatásnyújtás magas költségeivel vagy az egyetlen szolgáltatótól való
függéssel kell szembenézniük. A szolgáltatók gyakran előnyben részesítik az
egyedi „szabványok” különböző formáit, ami hátráltatja az interoperábilis
közvetítő eszközök létrehozásának lehetőségeit és az Unión belül a webhelyek
tartalmához való helyfüggetlen hozzáférést. A nemzeti szabályozások
szétaprózódottsága csökkenti a társadalmi és technológiai fejlődésre adott
válaszokkal kapcsolatos tapasztalatok nemzeti és nemzetközi szakmai
partnerekkel történő cseréjéből származó lehetséges előnyöket.
(13)     A szétaprózottság megszüntetéséhez
a nemzeti intézkedések olyan uniós szintű közelítésére van szükség, amely a
közszektorbeli szervezetek webhelyeinek akadálymentesítésére vonatkozó
követelményekről szóló megállapodáson alapul. Ez csökkentené a bizonytalanságot
a webfejlesztők számára és elősegítené az interoperabilitást.
Technológiasemleges akadálymentesítési követelmények alkalmazásával e
követelmények már nem gátolják, hanem talán még serkentik is az innovációt. 
(14)     A harmonizált megközelítés
lehetővé teheti azt is, hogy az uniós közszektorbeli szervezeteknek és
vállalkozásoknak gazdasági és társadalmi előnyei származzanak abból, hogy
internetes szolgáltatásnyújtásuk körét még több polgárra és fogyasztóra
terjesztik ki. Ez bővítheti a web-akadálymentesítéssel kapcsolatos termékek és
szolgáltatások belső piacában rejlő lehetőségeket. Az ebből eredő piaci
növekedés lehetővé teheti, hogy a vállalkozások hozzájáruljanak az Unión belüli
gazdasági növekedéshez és munkahelyteremtéshez. A belső piac megerősítése
vonzóbbá teheti az Unióba irányuló beruházásokat. A kormányoknak előnyére
válhat az olcsóbb web-akadálymentesítési szolgáltatás. 
(15)     A polgároknak élvezhetik az
internetes közszektorbeli szolgáltatásokhoz való szélesebb körű hozzáférés
előnyeit és olyan szolgáltatásokban és tájékoztatásban részesülhetnek, amelyek
elősegítik jogaik, különösen az Unió területén belüli szabad mozgáshoz és
tartózkodáshoz való joguk, valamint a letelepedés és a szolgáltatásnyújtás
szabadságának érvényesítését az Unió egész területén.
(16)     Az ezen irányelvben
megállapított feltételek technológiasemlegesek. Csupán azt jelzik, hogy mely
alapvető funkcióknak kell megvalósulniuk ahhoz, hogy a felhasználó érzékelje,
kezelje és megértse a webhelyet és annak tartalmát. A feltételek nem határozzák
meg, hogy ezt hogyan kell elérni vagy milyen technológiát kell választani egy
adott webhely, internetes tájékoztatás vagy alkalmazás esetében. Ennélfogva nem
gátolják az innovációt.
(17)     A web-akadálymentesítéssel
kapcsolatos interoperabilitásnak közösen elfogadott és alkalmazott előírásokon
kell alapulnia, amelyek a jelenlegi és jövőbeli közvetítő eszközökkel és
támogató technológiákkal a lehető legnagyobb mértékben kompatibilissé teszik az
internetes tartalmakat. Pontosabban az internetes tartalomnak a természetes nyelvet,
struktúrákat, kapcsolatokat és sorozatokat, valamint a felhasználói felületek
beágyazott összetevőire vonatkozó adatokat közös belső kódolással kell
megjelenítenie a közvetítő eszközök számára. Ennélfogva az interoperabilitás
előnyös a felhasználók számára, mivel lehetővé teszi, hogy közvetítő
eszközeiket mindenhol alkalmazzák a webhelyekhez való hozzáféréshez: így
esetleg annak az előnyét is élvezhetik, hogy alacsonyabb áron nagyobb választék
áll rendelkezésükre az Unió egész területén. Az interoperabilitás ugyancsak
előnyökkel járna a web-akadálymentesítéssel kapcsolatos termékek és
szolgáltatások szállítói és vásárlói számára.
(18)     Amint azt az európai digitális
menetrend hangsúlyozza, a hatóságoknak ki kellene venniük a részüket az
internetes tartalmak piacának előmozdításából. A kormányok úgy élénkíthetik a
tartalomszolgáltatási piacokat, hogy a közszektor információit átlátható,
hatékony és megkülönböztetésmentes módon teszik elérhetővé. Ez jelentős alapot
ad az innovatív internetes szolgáltatások potenciális növekedéséhez. 
(19)     Az irányelvnek törekednie kell
annak biztosítására, hogy a közszektorbeli szervezetek bizonyos típusú, a
lakosság számára létfontosságú webhelyei a közös követelményeknek megfelelően
akadálymentesen hozzáférhetők legyenek. Ezeket a típusokat a 2001. évi
elektronikus kormányzati teljesítményértékelésben[25] határozták meg, és a
mellékletben szereplő jegyzékhez ezeket használták alapul.
(20)     Ez az irányelv a
közszektorbeli szervezetek webhelyeinek bizonyos típusaira vonatkozóan állapít
meg web-akadálymentesítési követelményeket. Annak elősegítése érdekében, hogy
az érintett webhelyek teljesítsék ezeket a követelményeket, úgy szükséges
rendelkezni, hogy a megfelelés mindazon érintett webhelyek esetében
vélelmezhető, amelyek megfelelnek az európai szabványosításról, a 89/686/EGK és
a 93/15/EGK tanácsi irányelv, a 94/9/EK, a 94/25/EK, a 95/16/EK, a 97/23/EK, a
98/34/EK, a 2004/22/EK, a 2007/23/EK, a 2009/23/EK és a 2009/105/EK európai
parlamenti és tanácsi irányelv módosításáról, valamint a 87/95/EGK tanácsi
határozat és az 1673/2006/EK európai parlamenti és tanácsi határozat hatályon
kívül helyezéséről szóló 1025/2012/EU európai parlamenti és tanácsi rendeletnek
megfelelően e követelmények részletes műszaki tartalmának meghatározása
céljából kidolgozott és közzétett harmonizált szabványoknak. A rendeletnek
megfelelően lehetőséget kell biztosítani a tagállamok és az Európai Parlament
számára arra, hogy kifogást emeljenek azokkal a harmonizált szabványokkal
szemben, amelyek megítélésük szerint nem teljes mértékben elégítik ki az ezen
irányelvben megállapított web-akadálymentesítési követelményeket.
(21)     A Bizottság már kiadott egy
M/376. számú megbízást[26]
az Európai Szabványügyi Szervezetek számára egy európai szabvány kidolgozására,
amely meghatározza az azokra az IKT-termékekre és -szolgáltatásokra, köztük az
internetes tartalomra vonatkozó funkcionális akadálymentesítési
követelményeket, amelyeket a közbeszerzések során, valamint más célból, például
a magánszektor beszerzéseihez használhatnak. E célból az Európai Szabványügyi
Szervezeteket felkérték, hogy alakítsanak ki szoros együttműködést a vonatkozó
ágazati szabványokkal foglalkozó fórumokkal és konzorciumokkal beleértve a
World Wide Web Konzorciumot (W3C/Web-hozzáférhetőségi kezdeményezés [WAI]). Az
ezen irányelvben megállapított web-akadálymentesítési követelményeknek való
megfelelés vélelmezését megalapozó harmonizált szabványt e munka eredményeire indokolt
alapozni.
(22)     Mindaddig, amíg ilyen harmonizált
szabvány vagy annak részei nem állnak rendelkezésre, az érintett webhely
web-akadálymentesítési követelményeknek való megfelelését abban az esetben
indokolt vélelmezni, ha teljesíti azokat a vonatkozó európai szabványokat vagy
szabványrészeket, amelyeket a Bizottság felhatalmazáson alapuló jogi aktus
útján meghatározott. Jelöltként szóba jöhet ebben a vonatkozásban az M/376.
számú megbízás alapján kidolgozandó európai szabvány.
(23)     Amíg ilyen európai szabvány
nem áll rendelkezésre, az érintett webhely web-akadálymentesítési
követelményeknek való megfelelését abban az esetben indokolt vélelmezni, ha
teljesíti az ISO/IEC 40500:2012 nemzetközi szabványnak az AA megfelelőségi
szinthez tartozó teljesítési feltételekre és követelményekre vonatkozó részeit.
Az ISO/IEC 40500:2012 nemzetközi szabvány pontosan megegyezik a
Web-akadálymentesítési Útmutató 2.0 verziójának eredeti szövegével. Az
érdekeltek mind nemzetközi, mind uniós szinten széles körben elismerik a World
Wide Web Konzorcium által kiadott Web-akadálymentesítési Útmutató 2.0
verziójában (WCAG 2.0) a webhelyekre vonatkozóan meghatározott, az AA
megfelelőségi szinthez tartozó teljesítési feltételeket és követelményeket,
amelyek alapján megfelelő web-akadálymentesítési előírásokat lehet kidolgozni.
Ezt hangsúlyozzák a mindenki számára hozzáférhető információs társadalomról
szóló tanácsi következtetések.[27]

(24)     A web-akadálymentesítésre
vonatkozó követelmények teljesülését a közszektorbeli szervezetek webhelyeinek
létrehozásától azok tartalmának valamennyi későbbi frissítéséig folyamatosan
ellenőrizni kell. A harmonizált nyomonkövetési módszertan egy olyan ellenőrzési
módot foglalna magában, amelynek keretében valamennyi tagállamban egységesen
ellenőrzik a webhelyek web-akadálymentesítési követelményeknek való
megfelelését, valamint amely reprezentatív mintagyűjtésből és a nyomon követés
gyakoriságának leírásából állna. A tagállamoknak évente jelentést kell
készíteniük a nyomon követések eredményéről, valamint nagyobb általánosságban
az ezen irányelv alkalmazásában hozott intézkedések jegyzékéről.
(25)     A harmonizált rendszer
keretében csökkenhet a webfejlesztői ágazat belső piaci működését gátló
akadályok száma, miközben a web-akadálymentesítéssel kapcsolatos termékeket és
szolgáltatásokat beszerző kormányok és más szereplők költségei mérséklődhetnek.
(26)     Annak érdekében, hogy az ebben
az irányelvben meghatározott web-akadálymentesítési követelményeknek
megfelelően biztosítható legyen az érintett webhelyek hozzáférhetősége, a
Bizottságot fel kell hatalmazni arra, hogy az Európai Unió működéséről szóló
szerződés 290. cikke értelmében indokolt esetekben jogi aktusokat fogadjon el e
követelmények további meghatározására, valamint annak az európai szabványnak
vagy részeinek a meghatározására, amely vagy amelyek alapján harmonizált
szabvány hiányában vélelmezhető, hogy a benne vagy bennük található előírásokat
kielégítő érintett webhelyek teljesítik a web-akadálymentesítési
követelményeket. Különösen fontos, hogy a Bizottság az előkészítő munkálatok
során megfelelő konzultációkat folytasson, többek között szakértői szinten is.
A felhatalmazáson alapuló jogi aktusok elkészítésekor és megszövegezésekor a
Bizottságnak gondoskodnia kell a vonatkozó dokumentumoknak az Európai
Parlamentnek és a Tanácsnak történő egyidejű, időben történő és megfelelő
továbbításáról.
(27)     Annak biztosítása érdekében,
hogy ezen irányelv vonatkozó rendelkezéseinek végrehajtása egységes feltételek
között történjen, a Bizottságra végrehajtási hatáskört kell ruházni. A
vizsgálóbizottsági eljárást indokolt alkalmazni annak a módszertannak a
meghatározására, amelynek használatával a tagállamoknak nyomon kell követniük
az érintett webhelyek e követelményeknek való megfelelését. A tanácsadó
bizottsági eljárással kell meghatározni, hogy a nyomon követés eredményéről a
tagállamok milyen módon tegyenek jelentést a Bizottságnak. Ezeket a
hatásköröket a Bizottság végrehajtási hatásköreinek gyakorlására vonatkozó
tagállami ellenőrzési mechanizmusok szabályainak és általános elveinek
megállapításáról szóló, 2011. február 16-i 182/2011/EK európai parlamenti és
tanácsi rendeletnek megfelelően kell gyakorolni.
(28)     Mivel a tagállamok ezen
irányelv célkitűzését – azaz a közszektorbeli szervezetek webhelyeinek akadálymentesítésére
szolgáló harmonizált piac létrehozását – önállóan nem tudják kielégítő
mértékben megvalósítani, mert ehhez az egyes tagállamok jogrendszerein belül
meglévő különféle szabályok összehangolására van szükség, és ezért e célkitűzés
uniós szinten jobban megvalósítható, az Unió intézkedéseket fogadhat el az
Európai Unióról szóló szerződés 5. cikkében megállapított szubszidiaritás
elvének megfelelően. Az említett cikkben megállapított arányosság elvével
összhangban ez az irányelv nem lép túl az említett célkitűzés megvalósításához
szükséges mértéken,
ELFOGADTA EZT AZ IRÁNYELVET:
1. cikk
Tárgy és hatály
(1)          Ezen irányelv célja a
közszektorbeli szervezetek webhelyeinek tartalmához való, mindenki számára –
különösen a funkcióképességükben korlátozott, többek között a fogyatékossággal
élő személyek számára – elérhető akadálymentes hozzáféréssel kapcsolatos
tagállami törvényi, rendeleti és közigazgatási rendelkezések közelítése.
(2)          Meghatározza azokat a
szabályokat, amelyek értelmében a tagállamoknak akadálymentesíteniük kell a
közszektorbeli szervezetekhez tartozó, a mellékletben meghatározott típusú
webhelyek tartalmát.
(3)          A tagállamok kiterjeszthetik
ennek az irányelvnek az alkalmazását a (2) bekezdésben említettektől eltérő
típusú közszektorbeli webhelyekre is.
2. cikk
Fogalommeghatározások
Ezen irányelv alkalmazásában:
1.           „érintett webhelyek”: az ezen
irányelv 1. cikkének (2) bekezdésében meghatározott webhelyek;
2.           „webhelyek tartalma”: a felhasználó
felé közvetítő eszköz, többek között a tartalom szerkezetét, megjelenítését és
interaktív funkcióit meghatározó kód vagy jelölőnyelv útján közvetített
információ; 
3.           „közvetítő eszköz”: olyan szoftver,
amely lehívja és megjeleníti az internetes tartalmakat a felhasználó számára,
beleértve az internetböngészőket, a médialejátszókat, a beépülő modulokat
(plug-in) és más programokat, amelyek elősegítik az internetes tartalmak
lehívását, megjelenítését és az azokkal történő interakciót;
4.           „szabvány”: elismert szabványügyi
testület által ismételt vagy folyamatos alkalmazás céljára elfogadott olyan
műszaki előírás, amelynek betartása nem kötelező, az 1025/2012/EU rendelet 2.
cikke 1. pontjának megfelelően;
5.           „nemzetközi szabvány”: nemzetközi
szabványügyi testület által elfogadott szabvány az 1025/2012/EU rendelet 2.
cikke 1. a) pontjának megfelelően;
6.           „európai szabvány”: európai
szabványügyi szervezet által elfogadott szabvány az 1025/2012/EU 2. cikke
1. b) pontjának megfelelően;
7.           „harmonizált szabvány”: a Bizottság felkérésére
az uniós harmonizációs jogszabályok alkalmazásának előségítésére elfogadott
európai szabvány az 1025/2012/EU rendelet 2. cikke 1. c) pontjának
megfelelően;
8.           „közszektorbeli szervezet”: az
állam, a területi vagy a települési önkormányzat, a 2004/18/EK irányelv 1.
cikkének (9) bekezdése értelmében vett közjogi intézmény, továbbá az egy vagy
több ilyen szerv, illetve közjogi intézmény által létrehozott társulás. 
3. cikk
A web-akadálymentesítésre vonatkozó
követelmények
(1)          A tagállamok megteszik a
szükséges intézkedéseket annak biztosítása érdekében, hogy az érintett
webhelyeket a következőképpen akadálymentesítsék: 
a)      következetes és a felhasználói érzékelés,
kezelés és megértés szempontjából megfelelő módon, a különböző igényekhez
alkalmazkodó tartalommegjelenítéssel és interaktív funkciókkal, szükség esetén
akadálymentes elektronikus alternatívát biztosítva;
b)      olyan módon, hogy az uniós és nemzetközi
szinten egyaránt előmozdítsa a különböző közvetítő eszközökkel és támogató
technológiákkal megvalósuló interoperabilitást. 
(2)          A tagállamok legkésőbb
2015. december 31-ig megkezdik az (1) bekezdésben szereplő
rendelkezések alkalmazását.
(3)          A Bizottság felhatalmazást
kap arra, hogy az (1) bekezdésben foglalt web-akadálymentesítési követelmények
részletesebb meghatározására a 8. cikknek megfelelően szükség szerint
felhatalmazáson alapuló jogi aktusokat fogadjon el.
4. cikk
A harmonizált szabványoknak való megfelelés
vélelmezése
Azokról az érintett webhelyekről, amelyek
megfelelnek azon harmonizált szabványoknak vagy azok részeinek, amelyek
hivatkozási adatait a Bizottság az 1025/2012/EU rendeletnek megfelelően
összeállította és közzétette Az Európai Unió Hivatalos Lapjában,
vélelmezni kell, hogy megfelelnek a 3. cikk (1) bekezdésében meghatározott azon
web-akadálymentesítési követelményeknek, amelyekre e szabványok vagy
szabványrészek vonatkoznak.
5. cikk
Az európai, illetve a nemzetközi szabványoknak
való megfelelés vélelmezése
(1)          Mindaddig, amíg a 4. cikkben
említett harmonizált szabványok hivatkozási adatai nem kerülnek közzétételre, azokról
az érintett webhelyekről, amelyek megfelelnek azon európai szabványoknak vagy
azok részeinek, amelyeket a Bizottság a (2) bekezdésnek megfelelően
meghatározott, vélelmezni kell, hogy megfelelnek a 3. cikkben meghatározott
azon web-akadálymentesítési követelményeknek, amelyekre e szabványok vagy
szabványrészek vonatkoznak.
(2)          A Bizottság felhatalmazást
kap arra, hogy az (1) bekezdésben említett szabványok és szabványrészek
meghatározására a 8. cikknek megfelelően felhatalmazáson alapuló jogi aktusokat
fogadjon el.
(3)          Az
(1) bekezdésben említett európai szabványok meghatározásáig azokról az érintett
webhelyekről, amelyek teljesítik az ISO/IEC 40500:2012 nemzetközi szabványnak
az AA megfelelőségi szinthez tartozó teljesítési feltételekre és követelményekre
vonatkozó részeit, vélelmezni kell, hogy megfelelnek a 3. cikkben meghatározott
web-akadálymentesítési követelményeknek.
6. cikk
További intézkedések 
(1)          A tagállamok szorgalmazzák, hogy az érintett webhelyek nyilatkozatot
tegyenek közzé akadálymentességükről, különösen arról, hogy megfelelnek ennek
az irányelvnek és az akadálymentességre vonatkozó esetleges további, a
felhasználókat segítő tájékoztatási követelményeknek. 
(2)          A tagállamok intézkedéseket
hoznak annak elősegítésére, hogy a 3. cikk szerinti web-akadálymentesítési
követelmények alkalmazása az érintett webhelyeken túlmenően minden olyan
webhelyre kiterjedjen, amelyet közszektorbeli szervezetek tartanak fenn,
különösképpen pedig azokra, amelyek web-akadálymentesítésére meglévő nemzeti jogi
rendelkezések vagy intézkedések vonatkoznak. 
(3)          A tagállamok támogatják a
web-akadálymentesítés tárgyában az érdekeltekkel folytatott konzultációt
megalapozó megfelelő mechanizmusokat, és a nyilvánosság elé tárják a
web-akadálymentesítéssel kapcsolatos politikájuk fejleményeit, valamint a
web-akadálymentesítési követelményeknek való megfeleléssel összefüggő
tapasztalatokat és megállapításokat.
(4)          A
Bizottság támogatásával a tagállamok uniós szinten együttműködnek az iparág és
a civil társadalom érdekeltjeivel annak érdekében, hogy a 7. cikk (4)
bekezdésében említett éves jelentéstétel céljából felülvizsgálják a
web-akadálymentesítéssel kapcsolatos piaci és technológiai fejlődést, illetve
haladást, valamint végrehajtsák a bevált gyakorlati megoldások cseréjét.
7. cikk
Nyomon követés és jelentéstétel
(1)          A tagállamok a (4) bekezdés alapján meghatározott módszertan
alkalmazásával folyamatosan ellenőrzik, hogy az érintett webhelyek
megfelelnek-e a web-akadálymentesítésre vonatkozó követelményeknek. 
(2)          A tagállamok évente jelentést
készítenek a (4) bekezdés alapján végrehajtott nyomon követés eredményéről,
amelynek tartalmaznia kell különösen a mérési adatokat és, ha vannak ilyenek,
az 1. cikk (3) bekezdésének hatálya alá tartozó webhelyek jegyzékét. 
(3)          A jelentésnek tartalmaznia
kell a 6. cikk értelmében végrehajtott intézkedéseket is. 
(4)          A
Bizottság végrehajtási jogi aktusok útján meghatározza azt a módszertant,
amelynek segítségével az érintett webhelyeknek a 3.
cikkben foglalt web-akadálymentesítési követelményeknek való megfelelését
nyomon kell követni. Ezeket a végrehajtási jogi aktusokat a 9. cikk (3)
bekezdésében meghatározott vizsgálóbizottsági eljárás keretében kell elfogadni. A módszertant Az
Európai Unió Hivatalos Lapjában közzé kell tenni.
(5)          A (4) bekezdésben említett
módszertannak tartalmaznia kell:
a)      a nyomon követés gyakoriságát és a nyomon
követés tárgyát képező érintett webhelyekre vonatkozó mintavételek
gyakoriságát; valamint
b)      a webhelyek szintjén azt, hogy a 3.
cikkben foglalt web-akadálymentesítési követelményeknek való megfelelést hogyan
kell igazolni, közvetlen hivatkozással, ha rendelkezésre állnak ilyenek, a 4.
cikkben említett harmonizált szabvány vagy, ha ilyen nincs, az 5. cikkben
említett európai vagy nemzetközi szabvány vonatkozó leírásaira.
(6)          A Bizottság végrehajtási jogi
aktusok útján meghatározza a tagállamok által a Bizottság felé teljesítendő
jelentéstételi kötelezettségre vonatkozó szabályokat.
Ezeket a végrehajtási jogi aktusokat a 9. cikk (2) bekezdésében
meghatározott tanácsadó bizottsági eljárással összhangban fogadja el. 
8. cikk
A felhatalmazás gyakorlása
(1)          A felhatalmazáson alapuló
jogi aktusok elfogadására vonatkozó, a Bizottságra ruházott hatáskör
gyakorlásának feltételeit e cikk határozza meg.
(2)          A 3. és az 5. cikkben
meghatározott felhatalmazáson alapuló jogi aktusok elfogadására vonatkozó
hatáskör ezen irányelv hatálybalépésének napjától határozatlan időre szól. 
(3)          Az Európai Parlament vagy a
Tanács bármikor visszavonhatja a 3. és az 5. cikkben említett felhatalmazást. A
visszavonásról szóló határozat megszünteti az abban meghatározott
felhatalmazást. A határozat Az Európai Unió Hivatalos Lapjában való
kihirdetését követő napon, vagy a benne megjelölt későbbi időpontban lép
hatályba. A határozat nem érinti a már hatályban lévő felhatalmazáson alapuló
jogi aktusok érvényességét.
(4)          A Bizottság a felhatalmazáson
alapuló jogi aktus elfogadását követően haladéktalanul és egyidejűleg értesíti
arról az Európai Parlamentet és a Tanácsot.
(5)          A 3. és az 5. cikk értelmében
elfogadott felhatalmazáson alapuló jogi aktus csak akkor lép hatályba, ha az
Európai Parlamentnek és a Tanácsnak a jogi aktusról való értesítését követő két
hónapon belül sem az Európai Parlament, sem a Tanács nem emel ellene kifogást,
illetve ha az említett időtartam lejártát megelőzően mind az Európai Parlament,
mind a Tanács arról tájékoztatja a Bizottságot, hogy kifogást nem fog emelni.
Ezen időszak az Európai Parlament vagy a Tanács kezdeményezésére két hónappal
meghosszabbítható.
9. cikk
Bizottság
(1)          A Bizottságot egy bizottság
segíti. E bizottság a 182/2011/EU rendelet értelmében bizottság.
(2)          E bekezdésre történő
hivatkozáskor a 182/2011/EU rendelet 4. cikkét kell alkalmazni.
(3)          E bekezdésre történő
hivatkozáskor a 182/2011/EU rendelet 5. cikkét kell alkalmazni.
10. cikk
Átültetés a nemzeti jogba
(1)          A tagállamok hatályba
léptetik azokat a törvényi, rendeleti és közigazgatási rendelkezéseket, amelyek
szükségesek ahhoz, hogy ennek az irányelvnek legkésőbb
2014. június 30-ig megfeleljenek. E rendelkezések szövegét
haladéktalanul megküldik a Bizottságnak. Amikor a tagállamok elfogadják ezeket
a rendelkezéseket, azokban hivatkozni kell erre az irányelvre, vagy azokhoz
hivatalos kihirdetésük alkalmával ilyen hivatkozást kell fűzni. A hivatkozás
módját a tagállamok határozzák meg. 
(2)          A tagállamok közlik a
Bizottsággal a nemzeti joguknak azokat a főbb rendelkezéseit, amelyeket az
irányelv által szabályozott területen fogadtak el.
11. cikk
Felülvizsgálat
A Bizottság ezen
irányelv hatálybalépését követően három éven belül felülvizsgálja ezen irányelv
alkalmazását. 
12. cikk
Hatálybalépés
Ez az irányelv Az
Európai Unió Hivatalos Lapjában való kihirdetését követő huszadik napon lép
hatályba.
13. cikk
Címzettek
Ennek az
irányelvnek a Szerződéseknek megfelelően a tagállamok a címzettjei.
Kelt Brüsszelben, […]-án/-én.
az Európai Parlament részéről                      a
Tanács részéről
az elnök                                                          az
elnök
MELLÉKLET 
A közszektorbeli szervezetek webhelyeinek típusai
(Említi
az 1. cikk (2) bekezdése)
1.           Jövedelemadó: bevallás, értesítés a
feldolgozásról
2.           Munkaügyi hivatalok álláskeresési
szolgáltatásai 
3.           Szociális biztonsági ellátások:
munkanélküli-ellátások, gyermek utáni támogatások, orvosi költségek
(visszatérítés vagy harmadik fizető fél), tanulmányi ösztöndíjak
4.           Személyes okmányok: útlevél vagy
vezetői engedély 
5.           Gépkocsik nyilvántartásba vétele 
6.           Építési engedély kérelmezése 
7.           Rendőrségi bejelentés megtétele,
például lopás esetén 
8.           Nyilvános könyvtárak, például
katalógusok és keresőeszközök 
9.           Születési és házassági anyakönyvi
kivonatok igénylése és kiadása
10.         Felsőfokú képzésre vagy egyetemre
való beiratkozás 
11.         Tartózkodási hely megváltozásának
bejelentése
12.         Egészségüggyel kapcsolatos
szolgáltatások: interaktív tanácsadás az elérhető szolgáltatásokról, betegeknek
szánt online szolgáltatások, időpont-egyeztetés
[1]               A fogyatékossággal élő személyek jogairól szóló
ENSZ-egyezmény értelmében a fogyatékossággal élő személyek közé tartozik
minden olyan személy, aki olyan, hosszan tartó fizikai, értelmi, szellemi vagy
érzékszervi károsodással él, amely számos egyéb akadállyal együtt korlátozhatja
az adott személy teljes, hatékony és másokkal egyenlő társadalmi
szerepvállalását.
[2]               A weboldalfejlesztés piacát a NACE Rev. 2 rendszer
szerinti J6201. ágazat – Számítógépes programozás és J6312. ágazat –
Világháló-portáli szolgáltatás gazdasági tevékenységeinek összességeként
tekintik. Forrás: Eurostat, Annual detailed enterprise statistics for services
(NACE Rev.2 H-N and S95), (Eurostat, A gazdasági egységek szolgáltatásokra
[NACE Rev.2 H-N és S95] vonatkozó részletes éves statisztikai adatai),
internetes adatkód: sbs_na_1a_se_r2.
[3]               Forrás: http://www.w3.org/WAI/
[4]               http://www.iso.org/iso/iso_catalogue/catalogue_tc/catalogue_detail.htm?csnumber=58625
[5]               http://www.un.org/disabilities/default.asp?id=150
[6]               http://www.mandate376.eu/
[7]               http://ec.europa.eu/governance/impact/planned_ia/docs/2012_just_025_european_accessibiliy_act_en.pdf
[8]               A (2008-ban SMART 2008/0066 címen megrendelt)
vizsgálathoz két éves jelentés készült, 2010-ben és 2011-ben (http://www.eaccessibility-monitoring.eu/researchResult.aspx)
[9]               SMART 2009/00-72: http://ec.europa.eu/digital-agenda/en/news/study-economic-assessment-and-evaluation-recommendations-improving-e-accessibility-services-and
[10]             http://ec.europa.eu/digital-agenda/en/news/consultation-workshop-web-accessibility-10-june-2008
[11]             http://eur-lex.europa.eu/LexUriServ/LexUriServ.do?uri=COM:2008:0804:FIN:HU:PDF
[12]             Web-accessibility in European countries: level of
compliance with latest international accessibility specifications, notably WCAG
2.0, and approaches or plans to implement those specifications
(Web-akadálymentesítés az európai országokban: a legújabb nemzetközi akadálymentesítési
előírásoknak, különösen a WCAG 2.0 útmutatónak való megfelelőség szintje,
valamint ezen előírások végrehajtására vonatkozó megközelítések és tervek)
(SMART 2008/0068). http://ec.europa.eu/digital-agenda/en/news/study-report-web-accessibility-european-countries-level-compliance-latest-international
[13]             „Measuring Progress of eAccessibility in Europe” (Az
európai elektronikus hozzáférhetőség terén elért haladás mérése) (MEAC-1),
teljesítményértékelési vizsgálat 2006–2008. Lásd:          Empirica, Munkaügyi
Kutatóközpont (WRC), Vakok Királyi Nemzeti Intézete (RNIB), Siketek Királyi
Nemzeti Intézete (RNID), eWORX (2007),               http://ec.europa.eu/digital-agenda/en/news/assessment-status-eaccessibility-europe
[14]             http://ec.europa.eu/digital-agenda/en/news/groups-supporting-e-inclusion-agenda 
[15]             Európai Információ- és Kommunikációtechnológiai Szövetség
[16]             http://ec.europa.eu/digital-agenda/en/news/egovernment-indicators-benchmarking-eeurope
[17]             HL C 110., 2006.5.9., 26. o.; COM(2005) 425 végleges.
[18]             HL C 9., 2012.1.11., 65–70. o.
[19]             COM(2010) 743 végleges – a Hivatalos Lapban nem
jelent meg.
[20]             COM(2010) 245 végleges/2.
[21]             HL L 412., 2006.12.30., 1–43. o.
[22]             HL L 310., 2006.11.9., 15–40. o. 
[23]             COM(2010) 636 végleges – a Hivatalos Lapban nem
jelent meg.
[24]             HL L 210., 2006.7.31., 25. o.
[25]             http://ec.europa.eu/digital-agenda/en/news/egovernment-indicators-benchmarking-eeurope
[26]             http://www.mandate376.eu/.

[27]             http://www.consilium.europa.eu/uedocs/cms_data/docs/pressdata/en/trans/107014.pdf